කුකුළු මස් මිල ඉහළ යාමත් සමඟ වෙළඳපොලේ කුකුළුමස් හිඟයක් ඇති බව අප පසුගියදා හිරු ප්‍රවෘත්ති ඔස්සේ රටට හෙළි කළා.එම ගැටලුවට අද බලධාරීන්ගේ අවධානය යොමුව තිබෙනවා.කුකුළු මස් සඳහා උපරිම සිල්ලර මිලක් නියම කරමින් රජය අති විශේෂ ගැසට් පත්‍රයක් නිකුත් කළේ පසුගිය වසරේ මාර්තු 12 වැනිදායි.එහි සඳහන් වුයේ සම සහිත කුකුළු මස් කිලෝ ග්‍රෑම් 1ක් රුපියල් 430කට සහ සම රහිත කුකුළු මස් කිලෝ ග්‍රෑම් 1ක් රුපියල් 500කට අලෙවි කළ යුතු බවයි.නමුත් වෙළඳපොලේ කුකුළුමස් මිල දිගින් දිගටම ඉහළගිය අතර එය පසුගිය සතියවන විට රු.700 දක්වාද ඉහළගියා.කොළඹ ප්‍රදේශයේ කුකුළු මස් වෙළෙඳුන් පසුගියදා වෙළෙඳාමෙන් ඉවත්වීමට පියවරගෙන තිබුණේද මෙම මිල සම්බන්ධ අර්බුදය හේතුවෙන්.කුකුළු මස් අලෙවිකරුවන් සමග අද සමුපකාර සේවා, අලෙවි සංවර්ධන හා පාරිභෝගික ආරක්ෂණ අමාත්‍යාංශයේදී විශේෂ සාකච්ඡාවක් පැවැත්වුණේ උත්සව සමයේ පාරිභෝගිකයින්ට මේ සම්බන්ධයෙන් සහනයක් සැලසීමේ අරමුණින්.එම සාකච්ඡාවට කුකුළු මස් නිෂ්පාදකයින්ද එක්ව සිටියා.බොයිලර් කුකුළු මස් කිලෝවක් රුපියල් 430ට අලෙවි කරන එක කිසිදු ගැටලුවකින් තොරව අවශ්‍ය ඕනම ප්‍රමාණයක් වෙළෙඳපොළට ලබාදීමට එම සමාගම් අද කැමැත්ත පළ කළා.